**Sif Kalvø** (født 29. juli 1952) er en håndballdommer og tidligere norsk fotballspiller fra Ålesund som ble den første norske dameproff i fotball.

Fotballkarriere
---------------

Hun er fra Hatlane, spilte på guttelaget til Fart, og var senere med da Aalesund Fotballklubb sendte et lag ledet av Knut Osnes til det uoffisielle NM i 1971. 

### Italia

Den tidligere Italiaproff Ragnar Nikolay Larsen så at hun var flink, og ordnet så hun fikk profesjonell kontrakt med den italienske klubben SS Lazio i Roma.

Sif scoret det eneste målet da hun debuterte for Lazio i en oppvisningskamp i Aten foran sekstifire tusen tilskuere i september 1972. Laget ble i 1973 slått sammen med ACF Roma Martinei, som spilte i avdeling sør (Roma) av Serie A (F.F.I.U.G.C.). Klubben gikk nesten konkurs, og for å skaffe penger, ble Kalvø og to andre solgt.

Sif gikk til Sør-Italia, solgt til laget *Alaska Gelati Lecce*, som var sponset av iskremprodusenten "Alaska Gelati". Hun var der på en femårskontrakt, men avbrøt oppholdet der etter sjikanering. Efter noen måneder i hjemlandet der hun spilte håndball for Spjelkavik gikk hun til Euro-Italica.

Sensommeren 1975 spilte hun for Italias kvinnelandslag i fotball under navnet *Silvana Kalvoa* på en turne i Sør-Italia, men ble alvorlig kneskadet og måtte gi seg.

### Norges landslag

Kalvø var med på den første landskampen for kvinner, en uoffisiell kamp der Norges kvinnelandslag i fotball møtte Sveriges kvinnelandslag i fotball den 7. august 1975 på Nya Ullevi i Göteborg, de tapte 0–4 mot Sverige med Torodd Nordeng som trener og medspillere som Grete Pedersen.

Kalvø spilte tre kamper på det europeiske kvinnelaget.

Tilbake i Norge
---------------

Etter oppholdet i Italia ble hun lærer på Godøy, samt fortsatte mange år som håndballspiller for Spjelkavik Idrettslag, som utover 1980-tallet utviklet Ålesunds viktigste lag i kvinnefotball.

Etter å ha flyttet til Østlandet i 1995 spilte hun for Lørenskog og ble i 1996 internasjonal dommer i håndball og har siden dømt kamper i EM i håndball samt vært delegat i internasjonale sammenhenger for Norges håndballforbund.

Referanser
----------

1. 1 2  Kirkebøen, Stein Erik (1986). *Idrettsjenter*. [Oslo]: Universitetsforlaget. ISBN 8200357570.
2. ↑  Synne Sofie Christiansen, Norges første kvinnelige fotballproff. Spilte under falskt navn og måtte ha politieskorte fra banen i Dagbladet den 23. juni 2019.
3. ↑  Sif Kalvø - Norges ukjente Italia proff i 1972, hun spilte for Lazio, videoinnslag med intervju fra NRK med Rolf Hovden i 1972, fra youtube.com
4. 1 2  Norges ukjente Italia-proff fra nrk.no den 14. juli 2013.
5. ↑  Sif Kalvø, ambassadør i SFK fra fotball.no den 22. juni 2016.
6. ↑  Arne Jeppesen, *Proffjente med suksess i Italia* i VG den 5. mai 1973.
7. ↑  Trygve Sundbø, *Ble mobbet natt og dag av fotballpatrioter. Sif flyktet fra Italia!* i VG den 20. desember 1974.
8. ↑  Per Lillelien, *Ny proffkontrakt for Sif Kalvø!* i VG den 18. januar 1975.
9. 1 2  *Damefotballens pioner* i Sunnmørsposten den 27. februar 2015.
10. ↑  Peder Samdal, *Mario Balotelli forklarer Europa*, Forlaget Olympiastadion, 2015.
11. ↑  *Sverige-Norge i "damelandskamp". I Gøteborg 67 år etter gutta* i VG den 23. juni 1975.
12. ↑  Sturla Sjem, *Pioneren* i VG den 4. oktober 1986.
13. ↑  Terje Berg, *Et landskampeventyr fra Gøteborg i 1975 Arkivert 12. juli 2018 hos Wayback Machine.*, fra trondheims-orn.no, sist lest den 12. juli 2018.